**Susan Abulhawa** (arabiaksi: سوزان أبو الهوى, s. 3. kesäkuuta 1970) on palestiinalainen kirjailija, esseisti, runoilija ja aktivisti,  jonka debyyttiromaania *Jeninin aamut* (2010) pidetään palestiinalaisen kirjallisuuden klassikkona.

Elämä
-----

Abulhawan vanhemmista tuli pakolaisia vuoden 1967 kuuden päivän sodan myötä. Sota hajotti Abulhawan perheen ja perheen maat takavarikoitiin.

Abulhawa varttui muun muassa Kuwaitissa, Jordaniassa ja miehitetyssä Itä-Jerusalemissa ennen kuin muutti 13-vuotiaana Yhdysvaltoihin. Abulhawa valmistui Etelä-Carolinan yliopistosta biolääketieteen oppiaineesta ja teki uraa lääketieteellisellä alalla ennen kirjailijanuraansa.

Teokset
-------

Abulhawan debyyttiromaani *Jeninin aamut* (2010) oli kansainvälinen bestseller ja sitä pidetään palestiinalaisen kirjallisuuden klassikkona. Teos teki Abulhawasta yhden maailman luetuimmista palestiinalaisista kirjailijoista. Historiallinen fiktio kertoo palestiinalaisperheen tarinan 1940-luvun nakbasta 2000-luvun Jeninin pakolaisleirin pommitukseen asti. Kirjassa israelilaisen sotilaan perhe kasvattaa palestiinalaisen pojan juutalaisena.

Suomennetut teokset

* *Jeninin aamut*. (Mornings in Jenin, 2010, alunperin ilmestynyt nimellä The Scar of David, 2006). Suomentanut Pauliina Klemola. Like Kustannus, 2010. ISBN 978-951-1-42707-0.
* *Sininen välissä taivaan ja veden*. (The Blue Between Sky and Water, 2015). Suomentanut Terhi Kuusisto. Like Kustannus, 2015. ISBN 978-952-01-1248-6.
* *Rakkaudetonta maailmaa vastaan*. (Against the loveless world, 2021). Suomentanut Anna-Mari Raaska. Like Kustannus, 2022. ISBN 978-951-1-42707-0.

Palestiina-aktivismi
--------------------

Abulhawa on äänekäs palestiinalaisten puolustaja ja Israelin valtion kriitikko.

Ylen haastattelussa vuonna 2010 hän sanoi liittyen Lähi-idän rauhanprosessiin, johon suhtautui epäileväisesti: "En juuri luota johtajiin mutta kylläkin kaikkiin omaatuntoaan kuunteleviin ihmisiin ympäri maailmaa. Heidän joukossaan on myös paljon juutalaisia. Palestiinalaisia tukiessaan he itse asiassa noudattavat juutalaisuuden perusoppeja, jotka eivät ole sama asia kuin Israelin valtion politiikka."

Abulhawa on perustanut Playgrounds for Palestine -nimisen voittoa tavoittelemattoman järjestön, joka vie leikkikenttiä palestiinalaislapsille. Abulhawa toimii Palestine Writes -kirjallisuusfestivaalin puheenjohtajana.

Israelin viranomaiset karkottivat Abulhawan vuonna 2015 tämän pyrkiessä vierailemaan Palestiinassa osana Playgrounds for Palestine -järjestön toimintaa. Abulhawan mukaan hänet vietiin rajalla useita tunteja kestäneisiin kuulusteluihin, joiden päätteeksi hänet karkotettiin maasta.

Marraskuussa 2018 Israelin viranomaiset estivät Abulhawan pääsyn Ben Gurionin lentokentälle Tel Avivissa ja estivät häntä osallistumasta paneelikeskusteluihin Ramallahissa ja Jerusalemissa järjestetyillä kirjallisuusfestivaaleilla. Israelin korkein oikeus hylkäsi Abulhawan valituksen karkotuspäätöksestä. Sanavapausjärjestö PEN America julkaisi tapauksen johdosta kannanoton, jossa ilmaisi huolta liikkumis- ja yhdistymisvapauden puolesta.

Abulhawa on verrannut Israelin uutta kansallisvaltiolakia natsi-Saksassa laadittuihin Nürnbergin lakeihin.

Alkuvuodesta 2024 Gazan sodan aikana Abulhawa vieraili Israelin miehittämällä Gazan kaistalla ja kirjoitti Israelin toimeenpanevan holokaustia Palestiinassa. Democracy Now! -kanavan haastattelussa Abulhawa sanoi: "Se, mitä ihmisille [Gazassa] tapahtuu, ei ole vain kuolemaa, tuhoa ja nälkää. Heidän koko persoonallisuutensa ja yhteiskuntansa halvennetaan totaalisesti. Se, mitä itse näin Rafahissa ja [Gazan] keskiosissa, on käsittämätöntä, ja kutsun sitä holokaustiksi, enkä käytä sanaa kevyesti. Mutta se on ehdottomasti sitä."

Henkilökohtainen elämä
----------------------

Abulhawa asuu nykyisin Pennsylvaniassa, Yhdysvalloissa. Hänellä on tytär.

Lähteet
-------

1. 1 2  About - Susan Abulhawa *susanabulhawa.com*.  10.8.2020. Viitattu 19.4.2024. (englanniksi)
2. 1 2 3  What I Witnessed in Gaza Is a Holocaust: Palestinian Writer Susan Abulhawa *Democracy Now!*. Viitattu 19.4.2024. (englanniksi)
3. 1 2  Arab World Books منتدى الكتاب العربي: | Arab World Books *www.arabworldbooks.com*. Viitattu 19.4.2024.
4. 1 2  Palestiinalaiskirjailija uskoo sittenkin tulevaisuuteen *Yle Uutiset*.  10.11.2010. Viitattu 19.4.2024.
5. ↑  Maailman Kuvalehti: Aamut katastrofin jälkeen *Maailman Kuvalehti*.  7.11.2010. Viitattu 19.4.2024.
6. ↑  Jeninin aamut *Like Kustannus*. Viitattu 19.4.2024.
7. 1 2  Building playgrounds in Palestine: ‘This is their special place and refuge’ *The Guardian*.  6.6.2015. Viitattu 19.4.2024. (englanniksi)
8. 1 2  Abulhawa: For 36 hours I was detained on a dirty bed in my homeland, then deported *Mondoweiss*.  4.11.2018. Viitattu 19.4.2024. (englanniksi)
9. ↑  Deporting of Writer Taking Part in Palestinian Literature Festival a Concerning Development for Freedom of Association *PEN America*.  6.11.2018. Viitattu 19.4.2024. (englanniksi)
10. ↑  Abulhawa, Susan: History will record that Israel committed a holocaust *The Electronic Intifada*.  6.3.2024. Viitattu 19.4.2024. (englanniksi)

Aiheesta muualla
----------------

Susan Abulhawan kotisivut

Palestine Writes -kirjallisuusfestivaalin kotisivut